**Az Eötvös Loránd Tudományegyetem Természettudományi Kar felhívása**

**a 2023/2024. tanévi nemzeti felsőoktatási ösztöndíj pályázatra**

**Általános tudnivalók**:

A nemzeti felsőoktatási ösztöndíjat az oktatásért felelős miniszter adományozza a kiemelkedő tanulmányi eredményű, szakmai téren kimagasló teljesítményt nyújtó hallgatók részére.

A nemzeti felsőoktatási ösztöndíj egy teljes tanévre, azaz 10 hónapra szól, összege a 2011. évi CCIV. törvény (Nftv.) 114/D. § (1) bekezdés c) pontja alapján 2023-ban 40 000 Ft havonta.

A 2023/2024. tanévre elnyert nemzeti felsőoktatási ösztöndíj csak a 2023/2024. tanévben folyósítható az 51/2007. (III.26.) Korm. rendelet (Kormányrendelet) 10.§ (3) bekezdésében meghatározott - alapképzésben, osztatlan képzésben, mesterképzésben részt vevő - hallgató részére.

A nemzeti felsőoktatási ösztöndíjra a teljes idejű (nappali) alapképzésben, mesterképzésben, illetve osztatlan képzésben részt vevő állami ösztöndíjas, illetve önköltséges hallgatók pályázhatnak.

**A pályázat benyújtásának határideje**:

A 2023/2024. tanévi nemzeti felsőoktatási ösztöndíj pályázatra a hallgatók 2023. június 3-án 8.00 órától **2023. július 3-án 8.00 óráig** **adhatják be pályázatukat kizárólag a Neptun-on keresztül, Neptun-kérvény formájában. A határidő jogvesztő hatályú.**

*A kérvény „Nemzeti felsőoktatási ösztöndíj - 2023/24” néven érhető el.*

**Beadandó dokumentumok** (A kitöltött Neptun-kérvényhez csatolandó még):

* **Teljesítést igazoló dokumentumok**: minden, a pályázathoz csatolt dokumentumot sorszámmal kell ellátni, egy dokumentumon kizárólag egy teljesítés igazolható. A feltöltött fájl neve minden esetben utaljon a dokumentum sorszámára és a feltöltött fájl tartalmára.
* **Nyilatkozat**, arról, hogy korábbi években már elnyerte-e az ösztöndíjat (ha igen, melyik tanévben), vagy nem. Amennyiben már nyert korábban ösztöndíjat, akkor csak a legutóbbi elnyert pályázat óta nyújtott teljesítés adható be.
* Kitöltött Excel az értékelésnél figyelembe vehető teljesítményekről a kiírás mellékleteként megadott sablonban. (A „**táblázat a teljesítményekről”** Excel sablont szerkeszthető, .xls formátumban töltsék fel.)

Kérem, figyeljenek arra, hogy a pályázat beadásakor minden szükséges dokumentumot csatoljanak, mert pont csak a megfelelően igazolt teljesítésre adható. A pályázatok elbírálására rendelkezésre álló idő rövidségemiatt **hiánypótlásra nincs lehetőség.**

**Pályázók köre**:

A **nemzeti felsőoktatási ösztöndíjra** az intézmény azon államilag támogatott (ösztöndíjas), illetve költségtérítéses (önköltséges) teljes idejű (nappali tagozatos) alapképzésben, mesterképzésben, illetve osztatlan képzésben részt vevő hallgató **pályázhat**, aki az adott vagy korábbi képzésén legalább két félévre bejelentkezett és legalább 55 kreditet megszerezett és hallgatói jogviszonyát nem szünetelteti, valamint a Természettudományi Kar az anyakara.

**A nemzeti felsőoktatási ösztöndíjra pályázhatnak** azok az alapképzésben tanulmányaikat befejező hallgatók is, akik az **alapfokozat megszerzését követően** a pályázást **követő szemeszterben** **egyetemi** **tanulmányaikat mesterképzésen folytatják**.

(Tanulmányaikat mesterképzésben befejező hallgatók nem pályázhatnak a nemzeti felsőoktatási ösztöndíjra.)

**A pályázat elfogadásának minimum feltételei**:

A benyújtott **pályázat elfogadásának minimumfeltétele**, hogy a hallgató **kreditekkel súlyozott tanulmányi** **átlaga az utolsó két aktív félévében** (az átlag a két félév együttesen számolt kreditekkel súlyozott átlaga) **legalább 4,51** **és ugyanebben a két félévben a megszerzett kreditek száma legalább 55.**

Annak a mesterképzésre felvételiző végzős alapszakos hallgatónak, aki 2023. június 28-ig sikeres záróvizsgát tesz, a nemzeti felsőoktatási ösztöndíj **pályázat elfogadásának** **minimumfeltétele**, hogy a hallgató **kreditekkel súlyozott tanulmányi átlaga az utolsó két aktív félévében legalább 4,51 és az ugyanebben a két félévben a megszerzett kreditek száma legalább 45.**

Annak az osztatlan tanárképzésben résztvevő hallgatónak, aki a képzettségi szintje szerinti mintatanterv alapján (általános iskolai szakképzettség esetén 9. szemeszter, középiskolai szakképzettség esetén 11. szemeszter) a 2023/2024-es tanévben kezdi meg az összefüggő egyéni iskolai gyakorlatát, a nemzeti felsőoktatási ösztöndíj **pályázat elfogadásának** **minimumfeltétele**, hogy a hallgató **kreditekkel súlyozott tanulmányi átlaga az utolsó két aktív félévében legalább 4,51 és az ugyanebben a két félévben a megszerzett kreditek száma legalább 40.**

**Pályázást kizáró ok**:

* Csak az I. Tanulmányok kategóriában van a pályázónak pontozással értékelhető teljesítménye.
* Ki nem javított elégtelen érdemjegy az utolsó két aktív félévben.

**Egyéb tudnivalók**:

* Felhívom a figyelmüket, hogy **a pályázat bírálása során a Kar a 2023. július 11-én 12.00 óráig Neptunban rögzített érdemjegyeket tudja figyelembe venni a tanulmányi átlag kiszámításánál.** Ezért javasoljuk, hogy a vizsgaidőszak utolsó napjaira lehetőleg már ne tegyenek vizsgát, javítóvizsgát és fokozottan figyeljenek arra, hogy minden megszerzett érdemjegyük (nyári szakmai gyakorlat/terepgyakorlat kivételével) a megadott időpontig rögzítésre kerüljön a Neptunban.

A pályázat beadásával a hallgató tudomásul veszi, hogy a féléve 2023. július 11-én 13.00 órakor lezárásra kerül.

* Amennyiben a pályázó korábban már elnyerte a Nemzeti Felsőoktatási Ösztöndíjat, akkor csak a legutóbbi elnyert pályázat óta nyújtott tevékenysége számít be az értékelésbe.
* Olyan tevékenységre, amelyre a képzés során kredit jár, nem adható pont.
* Csak felsőoktatási képzés ideje alatt végzett tevékenység pontozható.
* A kari rangsort az intézetek pontozási javaslata alapján a kar Tanulmányi és Oktatási Bizottsága alakítja ki, az intézetek által gondozott szakok, valamint az osztatlan tanári szakok hallgatói létszámarányait is figyelembe véve.

Amennyiben több pályázó összesített pontszáma megegyezik, közöttük a rangsorolás a II. Szakmai Tevékenység pontban foglalt pontszám alapján történik. Ha még ezután is fennáll a pontegyezőség a további rangsor az I. Tanulmányok pontban foglalt tanulmányi eredményért kapott pontok alapján kerül megállapításra.

A pályázatok elbírálásának szempontjai:

1. Tanulmányok
2. Szakmai tevékenység
3. Közéleti, sport és egyéb tevékenység

A pontozás szempontjait a pályázati felhívás 1-es, 2-es és 3-as számú melléklete tartalmazza.

**Jogorvoslati lehetőség**:

Az ELTE oktatási és tanulmányi ügyek rektorhelyettese által kiadott tájékoztató alapján a hallgatói jogorvoslati kérelmek **beérkezésének** határideje elektronikus formában: 2023. július 28. 9.00 óra.

A fellebbezési kérelem kizárólag e-mailben küldhető meg az ELTE Kancellária, Jogi, Humánszolgáltatási és Közbeszerzési Főigazgatóságára a hjb@kancellaria.elte.hu e-mail címre. A postai úton való küldés, vagy a személyes leadás lehetősége kizárt.

Budapest, 2023. május 30.

dr. Müller Viktor

a Tanulmányi és Oktatási Bizottság elnöke